Video: Leerder oorlede ná boeliery by skool‘n Skermgreep van die video oor een leerder wat ‘n ander klap by ‘n skool in Limpopo. (Video: Twitter) Die LUR vir onderwys in Limpopo het sy kommer uitgespreek oor die toenemende voorkoms van boeliegedrag in skole in dié provinsie. Dít nadat ŉ gr. 10-leerder aan ŉ hoërskool in Limpopo dood is nadat sy deur ŉ medeleerder aangerand is. ŉ Video is Dinsdagoggend onder die departement se aandag gebring wat wys hoe ŉ gr. 10-leerder van Mbilwe Sekondêre Skool in Thohoyandou, ŉ landelike gebied in Limpopo, deur ŉ ander leerder rondgeklap word. Die voorval het Maandag plaasgevind. In die video kan gesien word hoe twee meisies in skoolklere in ŉ woordewisseling betrokke is. Dan kom ŉ ander skoolmeisie, blykbaar ook in gr. 10, en begin een van die meisies in die gesig klap. Die boelie klap die slagoffer 15 keer hard in die gesig terwyl sommige van hul klasmaats hardop lag, voor ander leerders ingryp en die twee uiteentrek. Die leerder wat geklap is, is sedertdien oorlede, hoewel die oorsaak van haar dood onbekend is. “Die departement wag nog op ŉ amptelike verslag vanaf die betrokke owerhede oor die oorsaak van haar dood,” het die departement Dinsdag in ŉ verklaring gesê. In ŉ ander geval het gr. 12-leerders van Nthuba-hoërskool, ook in die noorde van Limpopo, verlede week met mekaar handgemeen geraak. ŉ Video oor dié voorval is Vrydag op sosiale media versprei. “Die departement het besonderhede oor die voorval vanaf die skoolhoof versoek en die nodige dissiplinêre stappe sal onmiddellik ingestel word,” sê die departement. “Dit is baie ontstellend om hierdie vlak van geweld onder jongmense waar te neem. Boeliery is verkeerd en sal nooit in ons skole geduld word nie.” Die departement sê hy skerp tans die emosionele ondersteuning op wat deur beraders in die onderskeie onderwysdistrikte aan leerders gebied word, in ooreenstemming met die terugvoer wat hulle vanaf distrikte kry. Maatskaplike werkers is ook na die betrokke skole ontplooi om leerders ná afloop van bogenoemde voorvalle by te staan. This girl Lufuno was bullied yesterday at mbilwi high school and she later committed suicide after the incident. #JusticeForLufuno pic.twitter.com/pplCvwR4Re — Man’s NOT Barry Roux  (@AdvoBarryRoux) April 13, 2021